Poliisi epäilee kahta miestä kolmekymppisen naisen raiskauksesta.

Kaksi noin 20–vuotiasta miestä vangittiin tänään todennäköisin syin raiskauksesta epäiltynä.

Teko tapahtui Espoossa lauantaina aamuyöllä. Uhriksi joutui noin 30–vuotias espoolaisnainen.

Poliisi on vielä hyvin vaitonainen yksityiskohdista, koska tutkinta on vielä hyvin alussa.

– Teko on tapahtunut ulkona, lähellä naisen kotia. Hän oli yksin matkalla kotiin, rikoskomisario Matti Puputti Länsi-Uudenmaan poliisista kertoo.

Poliisin mukaan ei ole viitteitä siitä, että uhri ja tekijät olisivat tunteneet toisensa entuudestaan.

Nainen teki raiskauksen jälkeen itse rikosilmoituksen poliisille. Poliisit saapuivat paikalle ja tavoittivat epäillyt läheltä tekopaikkaa.

– Epäillyt saatiin kiinni nopeasti, mutta en halua avata enempää kiinniottoa. Tänään heidät vangittiin.

Poliisi ei suostu kertomaan, ovatko epäillyt kuulusteluissa myöntäneet tai kiistäneet teon.